SET เปิดเช้าร่วง 15 จุดตามตลาดหุ้นตปท. วิตกเหตุอิหร่านโจมตีฐานทัพสหรัฐฯในอิรัก
SET เปิดเช้าร่วง 15 จุดตามตลาดหุ้นตปท. วิตกเหตุอิหร่านโจมตีฐานทัพสหรัฐฯในอิรัก
SET เปิดเช้าร่วง 15 จุดตามตลาดหุ้นตปท. วิตกเหตุอิหร่านโจมตีฐานทัพสหรัฐฯในอิรัก
8 ม.ค. 2563

ผู้สื่อข่าวรายงานว่า ดัชนีตลาดหุ้นไทย ณ เวลา 10.00 น. อยู่ที่ 1,570.00 จุด ลบ 15.23 จุด หรือ 0.96% สูงสุดที่ 1,570.79 จุด ต่ำสุดที่ 1,567.79 จุด มูลค่าการซื้อขาย 4.15 พันล้านบาท
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะปรับตัวลง เช่นเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ต่างปรับตัวลงกันหมดราว -1% ถึง -2.5% และดาวโจนส์ฟิวเจอร์ร่วง 400 จุด ขณะที่ราคาน้ำมันพุ่งแรง 4% หลังจากที่อิหร่านได้โจมตีฐานทัพสหรัฐฯในอิรักแล้ว
อนึ่ง รายงานข่าวเช้านี้ระบุว่า กองกำลังพิทักษ์การปฏิวัติอิสลามของอิหร่าน (IRGC) ได้ยิงขีปนาวุธแบบพื้นสู่พื้น (surface-to-surface) จำนวนหลายสิบลูก เข้าใส่ฐานทัพอากาศสหรัฐซึ่งตั้งอยู่ในจังหวัดอันบาร์ ทางตะวันตกของประเทศอิรัก
นายกิติชาญ กล่าวต่อว่า ขณะนี้ประธานาธิบดีโดนัลด์ ทรัมป์ ก็กำลังหารือกับที่ปรึกษาด้านความมั่นคงสหรัฐฯ ทำให้เห็นถึงความชัดเจนในการขายสินทรัพย์เสี่ยงแล้วย้ายเข้าสู่สินทรัพย์ปลอดภัย หลังจากที่กังวลสถานการณ์ความไม่สงบในตะวันออกกลาง อีกทั้งก็วิตกถึงการตอบโต้ของสหรัฐฯด้วย
ส่วนปัจจัยในประเทศให้ติดตามการพิจารณางบประมาณปี 63 วาระ 2 และวาระ 3 ที่จะเข้าสภาฯในวันนี้ พร้อมให้แนวรับ 1,570-1,563 จุด ส่วนแนวต้าน 1,580 จุด